IVLซื้อบริษัทอังกฤษ
IVL ไม่หยุดซื้อ ส่งบริษัทลูกเทกโอเวอร์บริษัทบรรจุภัณฑ์อังกฤษ
24 ก.พ. 2555

IVL ไม่หยุดซื้อ ส่งบริษัทลูกเทกโอเวอร์บริษัทบรรจุภัณฑ์อังกฤษ 
ตอกย้ำกลยุทธ์โตด้วยการซื้อกิจการทำกำไรสูงขึ้น นักวิเคราะห์แห่เชียร์ “ซื้อ” ไม่สนขาดทุนไตรมาส 4 
นายโซวิค รอย เชาว์ดูรี เลขานุการ บริษัท อินโดรามา เวนเจอร์ส (IVL) เปิดเผยว่าบริษัทย่อยทางอ้อมของบริษัท คือ Beacon Trading (UK) จะเข้าซื้อหุ้น 51% ในกิจการบรรจุภัณฑ์คือ Beverage Plastics (Holdings) Limited (BPL) ซึ่งตั้งอยู่ในไอร์แลนด์เหนือ สหราชอาณาจักร
บริษัท IVL ใช้กลยุทธ์การซื้อกิจการและเพิ่มมูลค่าผลิตภัณฑ์ส่งผลให้บริษัทมีนวัตกรรม ผลิตภัณฑ์ที่มีกำไรสูง และมีบุคลากรที่หลากหลายและมีประสบการณ์ ซึ่งจะเอื้อให้เกิดประโยชน์ต่อธุรกิจเดิมที่มีอยู่ 
กรณีที่บริษัท IVL ประกาศผลขาดทุนสุทธิไตรมาส 4 ปี 2554 อยู่ที่ 1,500 ล้านบาท พลิกจากกำไรสุทธิ 3,600 ล้านบาท ในไตรมาส 3 ซึ่งดีกว่าที่ตลาดคาดการณ์ไว้ ส่งผลให้กำไรสุทธิทั้งปีอยู่ที่ 1.56 หมื่นล้านบาท เพิ่มขึ้น 49.5% จากปี 2553 ทำให้นักวิเคราะห์ส่วนใหญ่แนะนำ “ซื้อ” หุ้น IVL 
บริษัทหลักทรัพย์ (บล.) เคจีไอ (ประเทศไทย) ให้ราคาเป้าหมายที่ 52.50 บาท และมองว่าราคาหุ้นที่ปรับลงในช่วงนี้เป็นโอกาสดีที่จะเข้าสะสมหุ้น และเชื่อว่าอีกไม่ช้าตลาดจะมองข้ามผลขาดทุนที่เกิดขึ้น เนื่องจากคาดว่าผลประกอบการไตรมาสแรกปี 2555 จะดีขึ้นตามปริมาณการผลิตที่เพิ่มขึ้นและส่วนต่างที่ปรับสูงขึ้นของทุกผลิตภัณฑ์
ด้านนักวิเคราะห์ บล.กรุงศรี และ บล.ซีไอเอ็มบี ให้ราคาเป้าหมาย IVL เท่ากัน 50 บาท โดย บล.กรุงศรี ยังคงประมาณการกำไรสุทธิปี 2555 เท่ากับ 1.94 หมื่นล้านบาทเพิ่มขึ้น 25% จากปี 2554 ส่วน บล.เกียรติ นาคิน ให้มูลค่าเหมาะสมเพียง 40 บาท 
ด้านหุ้น IVL วันที่ 23 ก.พ. แสดงอภินิหารราคาร่วงเกือบทั้งวันและลงไปต่ำสุดถึง 37.50 บาท แต่ช่วงบ่ายได้ยาดีมีแรงไล่ซื้อวิ่งรวดเดียวขึ้นไปปิดที่ 39.75 บาท บวก 1 บาท มูลค่าซื้อขายมากถึง 3,280 ล้านบาท และมีการซื้อขายบิ๊กล็อตสูงสุดของวันมูลค่า 322 ล้านบาท จำนวน 8,346,200 หุ้น ราคาเฉลี่ย 38.67 บาท